作者:李白
標題:淮陰書懷，寄王宗成
內容:沙墩至梁苑，二十五長亭。大舶夾雙櫓，中流鵝鸛鳴。雲天掃空碧，川嶽涵餘清。飛鳧從西來，適與佳興並。眷言王喬舄，婉孌故人情。複此親懿會，而增交道榮。沿洄且不定，飄忽悵徂徵。暝投淮陰宿，欣得漂母迎。鬥酒烹黃雞，一餐感素誠。予為楚壯士，不是魯諸生。有德必報之，千金恥為輕。緬書羈孤意，遠寄棹歌聲。